Kontroversiell lov kan frita Trayvon Martins drapsmann for straff
ARTIKKELEN ER OVER SYV ÅR GAMMEL Det er Florida-avisen The Tampa Bay Times som har gjennomgått mer enn 200 rettssaker hvor tiltalte har hevdet å ha handlet i selvforsvar med grunnlag i en forholdsvis ny og kontroversiell lov i delstaten Florida. «Stand your ground»-loven ble vedtatt i 2005 og er kontroversiell fordi den ikke krever at man skal prøve å trekke seg unna dersom det er mulig når man er i ferd med å bli utsatt for noe kriminelt. Selvforsvarslover er mye strengere i andre stater, mens i Florida har doplangere og gjengmedlemmer gått fri etter å ha blitt frifunnet i henhold til den nye loven. Søndag måtte Zimmerman, som har vært ute på kausjon, tilbake i fengsel etter at en dommer trakk tilbake kausjonen på grunn av løgner i retten om den tiltalte og konas økonomiske situasjon. Fulgte etter 17-åringen George Zimmerman står tiltalt for drapet på 17 år gamle Trayvon Martin i februar i år. Zimmerman var en frivillig nabolagsvakt da han begynte å forfølge Martin en sen februarkveld. Han mente Martin, som var på vei hjem fra butikken, så mistenkelig ut. Nabolagsvakten ringte til og med nødnummeret for å fortelle nødsentralen hva som foregikk. Han fortalte at han fulgte etter Martin, noe han ble bedt om å ikke gjøre. Zimmerman skjøt den ubevæpnede gutten etter å ha blitt banket opp slik han hevder selv. Saken skapte opprør i hele landet da Zimmerman først gikk fri. Det ble gjennomført demonstrasjoner i hele landet og noen steder kom det til sammenstøt mellom demonstranter og nynazister. Det var først etter at president Barack Obama involverte seg personlig i saken og krevde en ny etterforskning, at Zimmerman ble tiltalt for uaktsomt drap. 44 dager etter at drapet skjedde. Forvirrende lov Zimmerman har hele veien nektet straffskyld og hevder at han handlet i selvforsvar i tråd med «Stand your ground»-loven. Det er sannsynlig at Zimmermans forsvarsteam vil bruke tidligere saker hvor gjerningsmenn har gått fri som presedens for å få ham frikjent. Loven har ifølge The Tampa Bay Times blitt brukt på en måte som aldri var forestilt, samtidig som den også har frikjent mennesker som legitimt handlet i nødverge. Lokalavisen har funnet ut at: * Nesten 70 prosent går fri etter å ha påberopt seg loven. * En mann ble frifunnet etter å ha skutt to ubevæpnede personer, en annen slapp fengsel etter å ha skutt en mann som lå på bakken, og en tredje gikk fri etter å ha skutt en mann i ryggen. I en annen sak skjøt en huseier en flyktende innbruddstyv. Den yngste var en 14-åring som skjøt en person som prøvde å stjele vannscooteren hans. * Loven er mer sannsynlig å få positivt utslag for den tiltalte dersom offeret har mørk hudfarge. 73 prosent av de som drepte en mørkhudet person går fri, sammenlignet med 59 prosent av de som drepte en hvit person. * Antall saker hvor den loven blir brukt som forsvarsgrunnlag øker fordi forsvarere bruker loven på en måte som lovgiverne aldri forestilte seg da den ble vedtatt.
Drapstiltalte George Zimmerman vil trolig bruke samme forsvarstrategi som har frifunnet mange drapsmenn før ham.